**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SOCIALINIO BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

Sprendimo projektu yra siūloma patenkinti savivaldybės socialinių būstų nuomininkų prašymus pakeisti būsto nuomos sąlygas, nes pagal 2016 metų Metinių gyventojo (šeimos) turto (įskaitant gautas pajamas) deklaracijų duomenis nuomininkų deklaruotos pajamos daugiau kaip 25 proc. viršija Paramos būstui įsigyti ar išsinuomoti įstatymo (toliau- Įstatymas) 11 straipsnio 2 dalies 2 punkte nustatytus pajamų dydžius teisei į socialinio būsto nuomą pagrįsti. Dėl šios teisę nuomotis būstą socialinio būsto nuomos sąlygomis šie nuomininkai yra praradę.

**2. Projekto rengimo priežastys ir kuo remiantis parengtas sprendimo projektas.**

2.1.Socialinis būstas*(duomenys neskelbtini)*D. N. tuo metu buvusiai 3-jų asmenų šeimai, sulaukusiai eilės Neįgaliųjų asmenų ir šeimų, kuriose yra tokių asmenų, sąraše, buvo išnuomotas Klaipėdos miesto savivaldybės administracijos direktoriaus 2007-12-19 įsakymu Nr. AD1-2812. Nuomininkei yra nustatytas 35 proc. darbingumo lygis. Vykdydama Įstatyme nustatytą prievolę, nuomininkė pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančios šiuo metu vienišos nuomininkės 2016 metų pajamos buvo 8661 Eur. Šios pajamos, kurias sudaro nuomininkei 2016 metais mokėta neįgalumo pensija, našlių pensija ir darbo užmokestis, 2,2 karto viršija Įstatymo 11 straipsnio 2 dalies 1 punkte nurodytą didžiausią pajamų dydį, nustatytą asmeniui be šeimos, gyvenančiam Klaipėdos mieste, - 3876 Eur.

2.2. Socialinis būstas *(duomenys neskelbtini)*A. N., turinčiam judėjimo negalią ir 15 proc. darbingumo lygį, buvo išnuomotas ne eilės tvarka Klaipėdos miesto savivaldybės administracijos direktoriaus 2014 m. liepos 28 d. įsakymu Nr. AD1-2258. Vykdydamas Įstatyme nustatytą prievolę, nuomininkas pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančio nuomininko 2016 metų pajamos, kurias sudarė jo praėjusius kalendorinius metus gautas darbo užmokestis ir netekto darbingumo pensija, buvo 8690 Eur. Šios pajamos 2,2 karto viršija Įstatymo 11 straipsnio 2 dalies 1 punkte nurodytą didžiausią pajamų dydį, nustatytą asmeniui be šeimos, gyvenančiam Klaipėdos mieste, - 3876 Eur.

2.3. Socialinis būstas *(duomenys neskelbtini)* R. V., sulaukusiai eilės Neįgaliųjų asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų sąraše, buvo išnuomotas Klaipėdos miesto savivaldybės administracijos direktoriaus 2015-03-09 įsakymu Nr. AD1-626. Vykdydama Įstatyme nustatytą prievolę, nuomininkė Savivaldybės administracijai pateikė 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančios nuomininkės 2016 metų pajamas sudarė netekto darbingumo pensija ir su darbo santykiais susijusios pajamos – iš viso 6378 Eur. Šios pajamos 1,6 karto viršijo Įstatymo 11 straipsnio 2 dalies 1 punkte nurodytą didžiausią pajamų dydį, nustatytą asmeniui be šeimos, gyvenančiam Klaipėdos mieste, - 3876 Eur.

2.4. Socialinis būstas *(duomenys neskelbtini)* J. B., sulaukusiam socialinio būsto nuomos Bendrajame sąraše buvo išnuomotas Klaipėdos miesto savivaldybės administracijos direktoriaus 2008-03-19 įsakymu Nr. AD1-482. Vykdydamas Įstatyme nustatytą prievolę, nuomininkas pateikė Savivaldybės administracijai 2016 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenančio nuomininko 2016 metų pajamas sudarė senatvės pensija ir individualios veiklos pajamos- iš viso 7790 Eur. Šios pajamos 2 kartus viršija Įstatymo 11 straipsnio 2 dalies 1 punkte nurodytą didžiausią pajamų dydį, nustatytą asmeniui be šeimos, gyvenančiam Klaipėdos mieste, - 3876 Eur.

Paramos būstui įsigyti ar išsinuomoti įstatymo, įsigaliojusio 2015 m. sausio 1 d., 20 straipsnio 6 dalyje yra nustatyta, kad savivaldybės taryba, asmens ar šeimos prašymu, įvertinusi socialinio būsto poreikį savivaldybėje, gali priimti sprendimą socialinį būstą nuomoti kaip savivaldybės būstą rinkos kainomis, jei asmens ar šeimos, nuomojančio (nuomojančios) socialinį būstą, deklaruotas turtas (įskaitant gautas pajamas) už kalendorinius metus daugiau kaip 25 procentais viršija Įstatymo 11 straipsnio 2 dalyje nustatytus metinių pajamų ir turto dydžius.

Nors socialinio būsto poreikis Klaipėdos miesto savivaldybėje išlieka didelis, siūloma tenkinti nuomininkų prašymus, nes nuomininkai iš butų išsikelti nepageidauja. Su nuomos pakeitimo sąlygų pasekmėmis ir galimybėmis jie yra supažindinti.

**3. Kokių rezultatų laukiama.**

Savivaldybės tarybai priėmus sprendimą, bus patenkinti nuomininkų prašymai ir užtikrintos jų teisės į tolesnę būsto nuomą rinkos sąlygomis.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

PRIDEDAMA. Duomenys apie socialinio būsto nuomininkus, jų deklaruotas 2016 metų pajamas ir nuomos mokestį, 1 lapas.

Socialinio būsto skyriaus vedėja Danguolė Netikšienė